CELEX: C2006/096/04
Language: da
Date: 2006-04-22 00:00:00
Title: Sag C-50/06: Sag anlagt den  27. januar 2006  af Kommissionen for De Europæiske Fællesskaber mod Kongeriget Nederlandene

22.4.2006   
            
            
               DA
            
            
               Den Europæiske Unions Tidende
            
            
               C 96/3
            
         Sag anlagt den 27. januar 2006 af Kommissionen for De Europæiske Fællesskaber mod Kongeriget Nederlandene
   (Sag C-50/06)
   (2006/C 96/04)
   Processprog: nederlandsk
   Ved De Europæiske Fællesskabers Domstol er der den 27. januar 2006 anlagt sag mod Kongeriget Nederlandene af Kommissionen for De Europæiske Fællesskaber ved Maria Condou-Durande og Rudi Troosters, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Det fastslås, at Kongeriget Nederlandene har tilsidesat sine forpligtelser i henhold til Rådets direktiv 64/221/EØF (1) af 25. februar 1964 om samordning af de særlige foranstaltninger, som gælder for udlændinge med hensyn til rejse og ophold, og som er begrundet i hensynet til den offentlige orden, sikkerhed og sundhed, idet det ikke har anvendt direktivets bestemmelser på fællesskabsborgere, men derimod anvender en generel udlændingelovgivning, hvorefter der er en systematisk og automatisk sammenhæng mellem en straffedom og en udvisningsforanstaltning
            
         
               2.
            
            
               Kongeriget Nederlandene tilpligtes at betale sagens omkostninger.
            
         Søgsmålsgrunde og væsentligste argumenter:
   Artikel 8, litra e), i den nederlandske Vreemdelingenwet 2000 bestemmer, at en udlænding i Nederlandene udelukkende anses for at have lovligt ophold som fællesskabsborger, så længe denne persons ophold er særligt begrundet i medfør af EF-traktaten.
   I øvrigt finder de fleste bestemmelser i Vreemdelingenwet 2000 ubegrænset anvendelse på »udlændinge« i almindelighed, hvilket er et begreb, som i medfør af denne lovs artikel 1, litra m), også omfatter fællesskabsborgere. I Vreemdelingenwet 2000 henvises der ikke til direktiv 64/221/EØF som sådan, selv om principperne heri er gengivet i loven. A fortiori er forpligtelserne i medfør af direktiv 64/221/EØF ikke blevet gennemført på en klar og entydig måde i denne lov.
   
      (1)  EFT 1963-1964, s. 109.